आखाय सोमावोब्ला खामानिआ जोबनो गैया ৷ गोसो थायोब्ला जेराव-मेरावनो जिउनि राहा दिहुन्ना लानो हायो ৷ बि गोथार सैथो बाथ्राखौनो फिन सैथो होन्नानै फोरमान होबाय भेरगावनि लाइमोन सेंग्रा भुबनेस्वर बर’आ ৷ बिथाङा भेरगाव एबसुनि मुङाव थानाय ब्रै कठा हायाव 2012 माइथायाव ’भास्वत नार्सारि’ मुंनि गंसे बायदि बिबार, फिथाय-सामथाय, दंफां-लाइफां, गय-नालेंखर, बोग्रि, थायजौ, कमला, गोदै बेगर गोयै बिलाथि थायसुरि, लिसु बायदि- बायदि बिफां-लाइफां हारिनि फुलि फान्नानै गोबां रां खामायनो हादों आरो गावखौनो गाव गसंथानो हादों ৷ थांनाय गोलाव समाव सोरखारनिफ्राय जेबो रां अनसुंथाय लायालासि गावनि गोथौ नाजानायजोंनो मोजाङै गसंथानानै राङारि बिथिङाव गोख्रों जानो हादों ৷ बिथां भुबनेस्वर बर’आ बोसोरफायाव गासै खरसा गारनानै से लाख बाजि रोजा रां खामायनो हादों ৷ नाथाय देग्लाइ कभिद-19नि थाखाय गोबां लकसानाव गोग्लैनो गोनां जादों ৷ अब्लाबो बिथांनि नाजानाया गोख्रोङैनो दं ৷ बिथां भुबनेस्वर बर’आ इयुन लाइमोन सेंग्रा-सिख्लाफोरखौ गावनि न’आवनो थाना एफा-एनै दंफां-लाइफां ,गय- नालेंखर,फिथाय-सामथायनि बिफां गायनानै फालांगिआरि बिथिङाव व गोसो होनो खावलायो ৷